Timbroù Treuzjordania

Emirelezh Treuzjordania ( إمارة شرق الأردن Imārāt Sharq al-Urdun en arabeg) a oa ur gwarezva saoz savet e miz Ebrel 1921 da-heul emglevioù bet graet e-kerzh ar C'hentañ Brezel-bed gant priñsed arab an dierniezh Hachemit evit trugarekaat anezho da vezañ savet a-enep an Otomaned.

Betek ar bloaz 1918 e oa tiriad Treuzjordania un tamm eus an Impalaeriezh Otoman. Timbroù ar stad-se a veze implijet eno.


D'an 10 a viz Meurzh 1916 e voe savet gant ar Rouantelezh-Unanet bagadoù-stourm anvet e saozneg ‘’’Egyptian Expeditionary Force’’‘ (pe EEF) evit aloubiñ broioù ar Reter-Nesañ a oa dindan beli an Durked. Kemer a reas perzh an nerzhioù armet-se er c'houlzad emgann e Sinai hag e Palestina, dindan urzhioù ar jeneral Archibald Murray, ha dont a reas Siria, Liban, Treuzjordania ha Palestina dindan karg ar Rouantelezh-Unanet a-drugarez dezho. 

Timbroù ispisial a voe moullet gant al lu, warno ar pennlizherennoù E.E.F. hag ar gerioù Postage Paid (= Frejoù-post paeet) e saozneg hag en arabeg. Dreistmoullet e voent gant an enskrivadur "Gouarnamant arab ar Reter" en arabeg e 1920.

Eus ar bloaz 1920 da 1923 e voe fiziet er Rouantelezh-Unanet, gant Kevredigezh ar Broadoù ar garg da verañ Palestina ha Treuzjordania. Dispartiet e voe melestradurezh an eil hag eben e miz Gwengolo 1923 avat. Treiñ a reas ar vro ziwezhañ-se da rouantelezh e 1924, en e benn Abdallah I.

Daou rummad timbroù gant e boltred a voe embannet e 1927, hag e 1930 en ur stumm brasoc’h (18X22 e lec’h 17x21).

Heuliet e voe e 1933 gant un toullad timbroù a ziskoueze savadurioù brudet ha gweledvaou ar vro : Petra, Templ Artemis e Jerash, Qasr C'harana...

D’ar 25 a viz Mae 1946 e voe embannet dizalc’hiezh Treuzjordania. A-raok ma voe troet anv ar vro da Rouantelezh hachemit Jordania  e teuas er-maez un nebeudig timbroù gant an alc’hwez TRANS-JORDAN e 1947 (da-geñver lid-digeriñ ar c’hentañ Parlamant da skouer).

Pennadoù kar
Timbroù Jordania
Timbroù Palestina

Rummad:Jordania
Treuzjordania, Timbroù